**Likumprojekta “Grozījumi Oficiālās elektroniskās adreses likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Šajā likumprojektā:1. tiek pagarināts e-adreses ieviešanas termiņš Uzņēmumu reģistra reģistros reģistrētiem tiesību subjektiem līdz 2023. gada 2. janvārim un maksātnespējas procesa administratoriem un rajonu (pilsētu) tiesām un apgabaltiesām līdz 2021. gada 1. aprīlim
2. tiek precizēts e-adreses identifikators zvērinātiem tiesu izpildītājiem;
3. tiek noteikts, ka papildus kvalificētiem elektroniskās identifikācijas līdzekļiem e-adresi varēs lietot, izmantojot arī citus e-adrešu sistēmā pieejamos identifikācijas līdzekļus (banku autentifikāciju).
 |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekta mērķis ir novērst riskus uzņēmējdarbības videi, kas rastos, nepagarinot termiņu oficiālās elektroniskās adreses obligātai lietošanai Latvijas Republikas Uzņēmumu reģistra reģistros reģistrētajiem tiesību subjektiem un neradot iespēju piekļūt arī ar banku autentifikācijas līdzekļiem, kā arī precizēt e-adreses identifikatoru zvērinātiem tiesu izpildītājiem. Papildus tam maksātnespējas procesa administratoriem, rajonu (pilsētu) tiesām un apgabaltiesām tehniski pieslēgšana e-adresei būs iespējama tikai 2021. gadā, tādēļ likumprojekts izpilda Ministru kabineta 2016. gada 5. janvāra protokollēmuma 28.§ 7. punktā uzdoto Vides aizsardzības un reģionālās attīstības ministrijai sagatavot un iesniegt noteiktā kārtībā izskatīšanai Ministru kabinetā grozījumus Oficiālās elektroniskās adreses likumā, atliekot tiesiskā regulējuma piemērošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Likumprojekts līdz 2023. gada 2. janvārim pagarina pārejas periodu, kad e-adreses lietošana kļūst obligāta Latvijas Republikas Uzņēmumu reģistra reģistros reģis­trē­tajiem tiesību subjektiem (komersantiem, nodibinājumiem, biedrībām, politiskām partijām, reliģiskām organizācijām u. c., turpmāk – UR subjekti). Ņemot vērā, ka UR subjektiem reģistrēšanās e-adresei brīvprātīgā režīmā ir pieejama jau no 2019. gada 1. janvāra, taču līdz 1. oktobrim ir reģistrējušies tikai 470 no vairāk nekā 220 000 UR subjektu, jāsecina, ka šobrīd pastāv pārāk liels risks Oficiālās elektroniskās adreses likumā noteiktās normas par e-adreses kā obligāta saziņas kanāla starp valsti un UR subjektiem faktiskai ievērošanai no 2020. gada 1. janvāra. Pārejas perioda pagarināšana līdz 2023. gadam tiek paredzēta, lai dotu UR subjektiem vairāk laika brīvprātīgi iesaistīties e-adreses izmantošanā, vienlaikus salāgojot termiņu, kad obligātās e-adreses izmantošanu būtu iespējams nodrošināt pilnīgi visiem UR subjektiem, t. sk. arī tiem, kuriem visas pārstāvēttiesīgās personas ir ārvalstnieki bez Latvijā izsniegta personas koda. Pašlaik nav iespējams nodrošināt piekļuvi e-adresei UR subjektiem, kuru pārstāvēttiesīgajām personām (ārvalst­niekiem) nav Latvijā izsniegta personas koda. Bez tā ārvalstniekiem nav iespējams iegūt autentificēšanās līdzekļus, lai piekļūtu valsts pārvaldes portāla latvija.lv e-pakalpojumiem vai e-adresei, jo visos gadījumos pārbaudei tiek izmantots personas kods. Visiem ārvalstniekiem iegūt Latvijā izsniegtu personas kodu un personas apliecību ar tajā iekļautiem e-identifikācijas un e-paraksta sertifikātiem būs iespējams tikai pēc Fizisko personu reģistra ieviešanas. Vides aizsardzības un reģionālās attīstības ministrija ir saņēmusi vēstuli no PMLP, ka projektam, kura ietvaros tas tiks ieviests (Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projekts Nr. 2.2.1.1/17/I/006 “Fizisko personu datu pakalpojuma modernizācija”), īstenošanas gala termiņš ir 2021. gada 7. marts un PMLP plāno izstrādāt grozījumus Fizisko personu reģistra likumā, paredzot Fizisko personu reģistra likuma spēkā stāšanās termiņu mainīt uz 2021. gada martu. Savukārt Oficiālo elektronisko adrešu informācijas sistēmas (turpmāk – E-adrešu IS) pārzinim Valsts reģionālās attīstības aģentūrai ir nepieciešams laiks, lai pēc tam veiktu nepieciešamo integrāciju ar E-adrešu IS, ko plānots veikt līdz 2022. gada 1. janvārim.Vienlaikus līdz 2023. gadam ir jāizstrādā risinājums visu ārvalstnieku ērtai piekļuvei e-adresei.Lai būtiski paaugstinātu iedzīvotāju un komersantu brīvprātīgu e-adreses izveidi, jāturpina un jāpastiprina sabiedrības informēšana par e-adreses iespējām un priekšrocībām.2. Likumprojekts ietver tehniskus grozījumu Zvērinātu tiesu izpildītāju identificēšanā Oficiālās elektroniskās adreses sistēmā. Zvērināti tiesu izpildītāji saskaņā ar Oficiālās elektroniskās adreses likuma (turpmāk – likums) 1. panta 6. punktu šā likuma izpratnē ir valsts iestāde, kurām atbilstoši likuma 6. panta 1. punktam e-adrese sastāv no Uzņēmumu reģistra piešķirtā reģistrācijas numura. Savukārt likuma 6. panta 2. punkts zvērinātiem tiesu izpildītājiem paredz atšķirīgu e-adreses veidošanas nosacījumu – no nodokļu maksātāja reģistrācijas numura. Latvijas Zvērinātu tiesu izpildītāju padome ir vērsusies Uzņēmumu reģistrā par kolēģijas iekļaušanu publisko personu un iestāžu sarakstā, pēc kā nodrošināšanas šajā sarakstā atsevišķi tiks iekļauti arī zvērināti tiesu izpildītāji. Tādējādi attiecībā uz zvērinātiem tiesu izpildītājiem tiks veidots tāds pats modelis, kāds tiek plānots zvērinātiem notāriem, proti, kā e-adreses identifikatoru izmantojot Publisko personu un iestāžu sarakstā piešķirto reģistrācijas numuru. Ar to tiks nodrošināta vienota pieeja abām savstarpēji institucionāli līdzīgām profesijām, kas ar likumu tiek interpretētas kā valsts iestādes. Tieslietu ministrija ir informējusi Vides aizsardzības un reģionālās attīstības ministriju par šādu izmaiņu paredzēšanu, un tam ir saņemts atbalsts. Ievērojot minēto, projekts tiek papildināts ar jaunu grozījumu pantu, kas paredzētu izslēgt likuma 6. panta 2. punktu.3. Likumprojekts līdz 2021. gada 1. aprīlim pagarina pārejas periodu, kad e-adreses lietošana kļūst obligāta maksātnespējas procesa administratoriem, rajonu (pilsētu) tiesām un apgabaltiesām, saskaņojot termiņu ar nepieciešamajām izmaiņām Tiesu informatīvajā sistēmā.2018. gada 19. martā ir uzsākts Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projekts Nr. 2.2.1.1/17/I/013 “Tiesu informatīvās sistēmas attīstība” (turpmāk – Tiesu IS projekts), kura ietvaros ir plānots izstrādāt pilnveidotu Tiesu informatīvo sistēmu uz jaunām tehnoloģiskām platformām. Citu aktivitāšu starpā Tiesu IS projektā ir ieplānota arī Tiesu informatīvās sistēmas integrācija ar E-adrešu IS, t. sk. paredzēti tam finanšu līdzekļi. Tiesu IS projektu ir paredzēts pabeigt 2021. gada 1. aprīlī, kad pilnveidotā Tiesu informatīvā sistēma tiks ieviesta produkcijā. Apzinot esošo situāciju, konstatēts, ka nav lietderīgi izstrādāt integrāciju ar E-adrešu IS esošajā Tiesu informatīvajā sistēmā, kas atrodas uz vecām tehnoloģiskām platformām, līdz ar to sistēmas papildināšana ir apgrūtinoša un laikietilpīga.Papildus Tiesu IS projekta ietvaros plānots arī nodrošināt e-adreses integrāciju ar Elektroniskās maksātnespējas uzskaites sistēmu, kurā ir paredzētas darba vietas maksātnespējas procesa administratoriem un kuru izstrādājot, sākotnēji līdzekļi integrācijai ar E-adrešu IS valsts budžetā netika paredzēti.4. Likumprojekts paredz atvieglot piekļuvi oficiālajai elektroniskajai adresei (turpmāk – e-adrese), nosakot, ka elektroniskai identifikācijai var izmantot ne tikai kvalificētus personas elektroniskas identifikācijas līdzekļus, kā tas ir pašreiz. Latvijā kvalifikācijas prasībām Fizisko personu elektroniskās identifikācijas likuma izpratnē atbilst tikai Pilsonības un migrācijas lietu pārvaldes (turpmāk – PMLP) izsniegtās personas apliecības un Latvijas valsts televīzijas un radio centra (turpmāk – LVRTC) izsniegtās eParaksts kartes, kā arī LVRTC izveidotā mobilā lietotne “eParaksts mobile”. Likumprojekts paredz, ka turpmāk piekļuvei e-adresei varēs izmantot arī internetbanku autentifikācijas risinājumus, kuri ir iekļauti valsts pārvaldes portāla latvija.lv Vienotās pieteikšanās modulī un jau pašlaik ir pieejami, lai identificētos e-pakalpojumu saņemšanai. Turpmāk tos būs iespējams lietot arī e-adresei. Šie risinājumi tiek plaši izmantoti un veicinās e-adreses lietotāju skaita pieaugumu.Valsts pārvaldes iekārtas likuma 10. pants nosaka, ka valsts pārvaldi organizē pēc iespējas ērti un pieejami privātpersonai un valsts pārvaldes pienākums ir vienkāršot un uzlabot procedūras privātpersonas labā. Tādēļ valsts iestāžu uzdevums ir nodrošināt ērtus un pieejamus elektroniskos pakalpojumus, izmantojot pakalpojumam piemērotus elektroniskās identificēšanas līdzekļus. Vides aizsardzības un reģionālās attīstības ministrija (turpmāk – VARAM), izvērtējot iespējamos riskus un pieļaujot piekļuvi e-adresei arī ar citiem e-adreses sistēmā esošiem autentificēšanās līdzekļiem, uzskata, ka tie ir samērojami ar ērtību, ko tas radīs lietotājiem, piekļūstot e-adresei. Banku autentifikācijas līdzekļi jau šobrīd tiek plaši izmantoti e-pakalpojumu sniegšanai, un lielākā daļa iestāžu, izvērtējot riskus un izvēloties e-pakalpojuma sniegšanai nepieciešamo autentificēšanās līmeni, ir izvēlējušies šo autentifikāciju kā minimālo nepieciešamo līmeni. Piekļuves kārtība e-adresei nemaina dokumentu noformēšanas prasības e-adresē nosūtāmajiem dokumentiem, līdz ar to e-adresē nosūtāmie elektroniskie dokumenti, kas tiks nosūtīti administratīvā procesa ietvaros, arī turpmāk būs elektroniski jāparaksta (izmantojot eID karti vai “eParaksts mobile”), kas nodrošina augstākā līmeņa aizsardzību pret neautorizētu sūtījumu risku. Tāpat e-adresei arī turpmāk tiks nodrošināta piekļuve, izmantojot kvalificētus un kvalificētus paaugstinātas drošības elektroniskās identifikācijas līdzekļus, tādējādi nodrošinot iedzīvotājiem universālu un valsts garantētu piekļuves iespēju e-adresei, izmantojot eID kartes un “eParaksts mobile” risinājumus.  |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Tiesu administrācija, Latvijas Zvērinātu tiesu izpildītāju padome, Maksātnespējas kontroles dienests, Uzņēmumu reģistrs, Valsts reģionālās attīstības aģentūra. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz Latvijas Republikas Uzņēmumu reģistra reģistros reģistrētajiem tiesību subjektiem, zvērinātiem tiesu izpildītājiem, maksātnespējas procesa administratoriem un tiesām. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. Ar likumprojekta pieņemšanu tiek izpildīts Ministru kabineta 2016. gada 5. janvāra sēdes protokolā Nr. 1 28.§ 7. punktā dotais uzdevums Vides aizsardzības un reģionālās attīstības ministrijai sagatavot un pēc saskaņošanas ar Tieslietu ministriju līdz 2019. gada 1. jūnijam iesniegt noteiktā kārtībā izskatīšanai Ministru kabinetā informatīvo ziņojumu par zvērinātu tiesu izpildītāju, maksātnespējas procesa administratoru un tiesu tehnisko gatavību uzsākt e-adreses lietošanu. Ja minētie tiesību subjekti finansējuma trūkuma dēļ nebūs tehniski gatavi uzsākt e-adreses lietošanu noteiktajā termiņā, Vides aizsardzības un reģionālās attīstības ministrijai sagatavot un iesniegt noteiktā kārtībā izskatīšanai Ministru kabinetā grozījumus Oficiālās elektroniskās adreses likumā, atliekot minētā tiesiskā regulējuma piemērošanu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Neattiecas. |
| 2. | Sabiedrības līdzdalība projekta izstrādē | Neattiecas. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiesu administrācija, Maksātnespējas kontroles dienests, Uzņēmumu reģistrs, Valsts reģionālās attīstības aģentūra, Vides aizsardzības un reģionālās attīstības ministrija, Tieslietu ministrija.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojektu Tiesu administrācija, Uzņēmumu reģistrs un Valsts reģionālās attīstības aģentūra īstenos esošo funkciju un resursu ietvaros. Likumprojekts neparedz jaunu institūciju izveidi, likvidāciju vai reorganizāciju. |
| 3. | Cita informācija | Nav. |

Vides aizsardzības un reģionālās attīstības ministra vietā

veselības ministre I. Viņķele

Cauna, 67026549

eduards.cauna@varam.gov.lv